Document ID: 32005D0061

ODLOČBA KOMISIJE
z dne 27. januarja 2005
o zaščitnih ukrepih v zvezi z atipično kokošjo kugo v Bolgariji in razveljavitvi Odločbe 2004/908/ES
(notificirana pod dokumentarno številko K(2005) 145)
(Besedilo velja za EGP)
(2005/61/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1) in zlasti člena 18(7) Direktive,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 22(6) Direktive,
ob upoštevanju naslednjega:
(1)
23. decembra 2004 je Bolgarija potrdila izbruh atipične kokošje kuge v regiji Kardjali v Bolgariji. Da bi se zmanjšala nevarnost vnosa bolezni v Skupnost, je bila kot takojšnji ukrep za začasno ustavitev uvoza žive perutnine, ratitov, pernate divjadi ter gojene pernate divjadi in valilnih jajc teh vrst iz Bolgarije sprejeta Odločba Komisije 2004/908/ES z dne 23. decembra 2004 o zaščitnih ukrepih v zvezi z atipično kokošjo kugo v Bolgariji (3).
(2)
Bolgarija je posredovala nadaljnje podatke o stanju bolezni in zahtevala regionalizacijo, ki bi dopustila odpravo začasne ustavitve za državo, razen za regijo Kardjali, glede na to, da je stanje v drugih delih države zadovoljivo.
(3)
Zato je treba ukrepe, ki jih je sprejela Komisija v zvezi z atipično kokošjo kugo v Bolgariji, ustrezno spremeniti ter Odločbo 2004/908/ES razveljaviti in nadomestiti s to odločbo.
(4)
Ukrepi, predvideni s to odločbo, so v skladu z mnenjem Stalnega odbora za prehransko verigo in zdravstveno varstvo živali -
SPREJELA NASLEDNJO ODLOČBO:
Člen 1
Države članice začasno ustavijo uvoz žive perutnine, ratitov, pernate divjadi ter gojene pernate divjadi in valilnih jajc teh vrst iz regije Kardjali v Bolgariji.
Člen 2
Države članice iz regije Kardjali v Bolgariji začasno ustavijo uvoz:
(a)
sveže perutnine, mesa ratitov, pernate divjadi ter gojene pernate divjadi; in
(b)
mesnih pripravkov in mesnih proizvodov, ki sestojijo iz ali vsebujejo meso vrst, navedenih v točki (a).
Člen 3
1. Z odstopanjem od člena 2(a) in (b) države članice dovolijo uvoz proizvodov iz tega člena, ki so bili pridobljeni iz perutnine, ratitov, pernate divjadi ter gojene pernate divjadi iz regije Kardjali v Bolgariji, zaklane ali pokončane pred 16. novembrom 2004.
2. V veterinarska spričevala, ki spremljajo pošiljke proizvodov iz odstavka 1, se vključijo naslednje besede:
„Sveža perutnina/sveže meso ratitov/sveže meso pernate divjadi/sveže meso gojene pernate divjadi/mesni proizvodi, ki sestojijo iz ali vsebujejo perutnino, meso ratitov, pernate divjadi ter gojene pernate divjadi/mesni pripravki, ki sestojijo iz ali vsebujejo perutnino, meso ratitov, pernate divjadi ter gojene pernate divjadi (4) v skladu s členom 3(1) Odločbe 2005/61/ES.“.
3. Z odstopanjem od člena 2(b) te odločbe države članice dovolijo uvoz mesnih proizvodov, ki sestojijo iz ali vsebujejo perutnino, meso ratitov, pernate divjadi ter gojene pernate divjadi, kadar je bilo meso teh vrst obdelano po posebnem postopku, kakor je navedeno v točkah B, C ali D dela IV Priloge k Odločbi Komisije 97/222/ES (5).
Člen 4
Države članice spremenijo ukrepe, ki jih uporabljajo za trgovanje, tako, da jih uskladijo s to odločbo in sprejete ukrepe takoj ustrezno objavijo. O tem takoj obvestijo Komisijo.
Člen 5
Odločba 2004/908/ES se razveljavi.
Člen 6
Ta odločba se uporablja do 16. maja 2005.
Člen 7
Ta odločba je naslovljena na države članice.
V Bruslju, 27. januarja 2005

Labels: 3
18
6